เพซขายIPOตามกฎเกณฑ์มาร์เก็ตแคป
&#8220;เพซ&#8221; เดินหน้าขายไอพีโอ 600 ล้านหุ้น ตามเกณฑ์มาร์เก็ตแคป ไม่หวั่นซ้ำรอยอนันดา เผยปัจจัยพื้นฐานแตกต่างกัน
20 ธ.ค. 2555

“เพซ” เดินหน้าขายไอพีโอ 600 ล้านหุ้น ตามเกณฑ์มาร์เก็ตแคป ไม่หวั่นซ้ำรอยอนันดา เผยปัจจัยพื้นฐานแตกต่างกัน
นายสรพจน์ เตชะไกรศรี ประธานเจ้าหน้าที่บริหาร บริษัท เพซ ดีเวลลอปเมนท์ คอร์ปอเรชั่น (PACE) เปิดเผยว่า บริษัทจะเสนอขายหุ้นเพิ่มทุนให้กับประชาชนครั้งแรก (ไอพีโอ) จำนวน 600 ล้านหุ้น และนำหุ้นเข้าซื้อขายในตลาดหลักทรัพย์แห่งประเทศไทยภายในไตรมาส 2 ปีพ.ศ. 2556
บริษัทยังคงดำเนินการเข้าจดทะเบียนในตลาดหุ้นตามเกณฑ์ขนาดของมูลค่าหลักทรัพย์ตามราคาตลาด (มาร์เก็ตแคป) แม้ว่าบริษัท อนันดา ดีเวลลอปเม้นท์ (ANAN) จะเป็นบริษัทแรกเข้าเกณฑ์มาร์เก็ตแคปไม่ประสบความสำเร็จในด้านราคาหุ้นก็ตาม เนื่องจากพื้นฐานของบริษัทแตกต่างกัน และบริษัทได้ใช้ช่องทางที่ตลาดหลักทรัพย์เปิดโอกาสให้บริษัทเงื่อนไขบางข้อไม่ผ่านเกณฑ์การเข้าจดทะเบียนตามปกติ
นอกจากนี้ การพิจารณาจากงบการเงินในปัจจุบันนี้คงไม่ได้ เพราะขณะนี้บริษัทมียอดขายรอการรับรู้รายได้ประมาณ 4,000 ล้านบาท จะรับรู้ก็ต่อเมื่อการก่อสร้างแล้วเสร็จ คาดว่าจะเกิดขึ้นในปีพ.ศ. 2558 ดังนั้น อยากให้นักลงทุนพิจารณาถึงโครงการที่อยู่ระหว่างการพัฒนา ซึ่งบริษัทได้วางแผนจะดำเนินการขยายอย่างต่อเนื่อง และที่สำคัญเป็นผู้นำตลาดอสังหาริมทรัพย์ระดับบน
ทั้งนี้ ในปีหน้าบริษัทมีแผนจะใช้เงิน 1,500 ล้านบาทในการซื้อที่ดิน และในช่วงครึ่งหลังของปีพ.ศ. 2556 จะมีการเปิดโครงการบ้านพักตากอากาศที่หัวหิน มูลค่าโครงการ 3,000 ล้านบาท บนเนื้อที่ 130 ไร่ และคอนโดมิเนียมในกรุงเทพมหานคร ใกล้กับสวนลุมพินี